Gereformeerde kerk Rietvallei - Wikipedia
Sluit in Elandsfontein
Huidige predikant(e) Petrus van Blerk
J.P. du P. Aucamp
Belydende lidmate 1 162
Adres Umgenistraat 359, Erasmuskloof X4, Pretoria
Stigtingsdatum 21 Junie 1987
Afgestig van Waterkloofrand
Eerste predikant Christiaan Hattingh (1987–2001)
Die Gereformeerde kerk Rietvallei is op 25 April 1993 in gebruik geneem.
Ds. Eric en mev. Liana Kayayan, leraarspaar van 2002 af.
Die Gereformeerde kerk Rietvallei is ’n gemeente van die Gereformeerde Kerke in Suid-Afrika in die suidooste van Pretoria.
Met 1 369 belydende en 361 dooplidmate einde 2014 was dit toe die derde grootste Gereformeerde kerk; net Wapadrant en Randburg was groter, terwyl die enigste ander gemeente met meer as duisende belydende lidmate Centurion was met 1 009. 'n Jaar later het Rietvallei se belydende lidmate teruggesak tot 1 109. Centurion het toe 1 006 gehad, Randburg 1 436 en Wapadrant 1 669 sodat Rietvallei steeds die derde grootste was wat belydende lidmate betref.
Rietvallei is op 21 Junie 1987 afgestig uit wyke van drie ander gemeentes in die suidooste van Pretoria, naamlik Waterkloofrand (1963), Wapadrant (1983) en Verwoerdburg-Noord (1975, tans Centurion). Die nuwe gemeente het destyds 578 siele gehad, maar weens snelle uitbreidings in dié deel van Pretoria het dit binne die volgende 25 jaar skerp toegeneem. Rietvallei se gemeentegrense stem min of meer ooreen met dié van die grootste NG gemeente, NG gemeente Moreletapark (met ’n sieletal van meer as 19 000 in 2014), asook die makrogemeente Elarduspark (’n sieletal van sowat 5 800 einde 2014). Ook die Nederduitsch Hervormde Kerk het twee groot gemeentes in dié omgewing: Wapadrant is op 24 Junie 1984 gestig en het einde 2014 ’n sieletal van 1 395 gehad, terwyl Rietvallei op 1 Julie 1984 gestig is en einde 2014 ’n sieletal van 772 gehad het.
Die Gereformeerde kerk Rietvallei het aanvanklik sy eredienste in die saal in die Hoërskool Waterkloof gehou. Nadat erwe in Erasmuskloof aangekoop is, het die kerkraad in 1992 besluit om so gou moontlik ’n kerkgebou op te rig. Die argitekte Vermooten, Du Plooy en Oosthuizen is aangestel om dié kerk te ontwerp, wat op 25 April 1993 in gebruik geneem is en sitplek aan 750 lidmate bied. In die liturgiese ruimte is banke aangebring, maar daar is ook plek waar losstaande stoele geplaas kan word.
Hattingh, Christiaan, 1987–2001
Coetzee, Christiaan De Wet, 1994–1996 (in kombinasie met Pretoria-Alkantrant)
Van den Berg, Petrus Johannes, 1997–1999
Stoker, Hendrik Gerhardus, 1999–2011
Aucamp, Johannes Petrus du Plessis, 2000 – hede
Kayayan, Eric, 2002 – hede
Ferreira, Ignatius Wilhelm, 2002–2012 (uit die bediening)
Kumar, Rajesh, 2008 – hede (met opdrag sendingwerk in Indië)
Van den Heever, Werner, 2005–2012
Miskin, Arthur Gordon, 2009 – 5 Augustus 2018
Van Rhyn, Gerhardus Petrus, 2012 – 2018
Potgieter, Izak Daniël De Vries, 2014 – hede
Van Blerk, Petrus Johannes 2015 – hede
Ontsluit van "https://af.wikipedia.org/w/index.php?title=Gereformeerde_kerk_Rietvallei&oldid=2204340"
Die bladsy is laas op 13 Junie 2020 om 08:07 bygewerk.